โคราชอ่วม! อ่างเก็บน้ำ “หินตาโง่” แตก น้ำทะลัก 2 หมู่บ้านเสียหาย 60 หลังคา
โคราชอ่วม! อ่างเก็บน้ำ “หินตาโง่” แตก น้ำทะลัก 2 หมู่บ้านเสียหาย 60 หลังคา
18 ต.ค. 2563

ผู้สื่อข่าวรายงานว่า นายสัญญา แสงพุ่มพงษ์ ผู้ตรวจราชการกระทรวงเกษตร และสหกรณ์ รักษาราชการแทนอธิบดีกรมชลประทาน ได้เดินทางลงพื้นที่ตรวจสอบอ่างเก็บน้ำหินตาโง่ บ้านลำประโคน ตำบลลำนางแก้ว อำเภอปักธงชัย จังหวัดนครราชสีมา หลังพื้นดินทรุดตัวทำให้ฝายทรุดพังเสียหาย
โดยอ่างเก็บน้ำหินตาโง่ ก่อสร้างโดยโครงการชลประทานจังหวัดนครราชสีมา แล้วเสร็จในปี 2530 และทำการถ่ายโอนภารกิจให้กับเทศบาลตำบลลำนางแก้วเมื่อปี 2546 โดยอ่างเก็บน้ำหินตะโง่ กักเก็บน้ำได้ประมาณ 1,200,000 ลูกบาศก์เมตร
ทั้งนี้ เนื่องจากอิทธิพลของร่องมรสุมกำลังแรงพาดผ่านประเทศไทย ทำให้มีฝนตกหนักในพื้นที่จังหวัดนครราชสีมาอย่างต่อเนื่อง ซึ่งสาเหตุที่ทำให้อ่างเก็บน้ำลำตะโง่แตกพัง เป็นผลจากปริมาณที่ไหลลงฝายจำนวนมากจนล้นคันกั้นน้ำ และด้านข้างของคันกั้นน้ำของฝายถูกน้ำกัดเซาะดินจนทำให้คันกั้นน้ำพังทลายเสียหาย ความยาวกว่า 10 เมตร ปริมาณน้ำที่ทะลักออกมาจะไหลลงไปรวมกับน้ำในคลองลำพระเพลิง
โดยเจ้าหน้าที่ได้แจ้งเตือนให้ชาวบ้านเฝ้าระวัง และเก็บสิ่งของขึ้นบนที่สูงเพื่อความปลอดภัยแล้ว ซึ่งขณะนี้มวลน้ำไหลทะลักเข้าท่วม 2 หมู่บ้านคือ บ้านลำประโคนเหนือ หมู่ 5 และบ้านลำประโคน หมู่ 3 บ้านเรือนได้รับความเสียหายกว่า 60 หลังคาเรือน